CELEX: 32021D2258
Language: hu
Date: 2021-12-14 00:00:00
Title: A Bizottság (EU) 2021/2258 végrehajtási határozata (2021. december 14.) a „Green VAT – zöld héa a fenntartható és környezetbarát termékek és szolgáltatások ösztönzése érdekében” elnevezésű európai polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vételére irányuló kérelemről (az értesítés a C(2021) 9041. számú dokumentummal történt) (Csak az angol nyelvű szöveg hiteles)

2021.12.20.   
               
               
                  HU
               
               
                  Az Európai Unió Hivatalos Lapja
               
               
                  L 456/17
               
            
         A BIZOTTSÁG (EU) 2021/2258 VÉGREHAJTÁSI HATÁROZATA
         (2021. december 14.)
         a „Green VAT – zöld héa a fenntartható és környezetbarát termékek és szolgáltatások ösztönzése érdekében” elnevezésű európai polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vételére irányuló kérelemről
         
            
               (az értesítés a C(2021) 9041. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai polgári kezdeményezésről szóló, 2019. április 17-i (EU) 2019/788 európai parlamenti és tanácsi rendeletre (1) és különösen annak 6. cikke (2) és (3) bekezdésére,
         mivel:
         
                     (1)
                  
                  
                     A Bizottsághoz 2021. november 5-én benyújtották a „Green VAT – zöld héa a fenntartható és környezetbarát termékek és szolgáltatások ösztönzése érdekében” elnevezésű európai polgári kezdeményezés nyilvántartásba vételére irányuló kérelmet.
                  
               
                     (2)
                  
                  
                     A kezdeményezésnek a szervezők által megfogalmazott célja „a zöld termékek és szolgáltatások héamértékének csökkentése”.
                  
               
                     (3)
                  
                  
                     A kezdeményezés tárgyáról, célkitűzéseiről és hátteréről szóló további részleteket a melléklet tartalmazza. A melléklet részletezi, hogy a szervezők felkérik a Bizottságot, hogy kezdeményezze az Európában ökológiai, fenntartható módon előállított és környezetbarát termékek adócsökkentését annak érdekében, hogy valamennyi tagállam aktívan támogathassa az éghajlat- és környezetvédelmet. Megállapítja továbbá, hogy a hozzáadottérték-adó (héa) az Unió valamennyi kormányának rendelkezésére áll a költségvetési politika eszközeként, és hogy a tagállamoknak végre kellene hajtaniuk az erre vonatkozó uniós követelményt. Javasolja, hogy a Bizottság a zöld héa alapjaként alkalmazhassa a héa-kulcsok rugalmassá tételét, amiről az ECOFIN Tanács 2021 nyarán határozott.
                  
               
                     (4)
                  
                  
                     Amennyiben a kezdeményezés célja a forgalmi adókra vonatkozó jogszabályok harmonizálására vonatkozó rendelkezések elfogadása, amennyire az ilyen harmonizáció a belsőpiac létrehozásához, működéséhez és a verseny torzulásának elkerüléséhez szükséges, a Bizottság hatáskörrel rendelkezik arra, hogy a Szerződés 113. cikke alapján jogi aktusra irányuló javaslatot terjesszen elő.
                  
               
                     (5)
                  
                  
                     A fenti okokból a kezdeményezés egyetlen része sem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot terjesszen elő.
                  
               
                     (6)
                  
                  
                     Ez a következtetés nem érinti annak vizsgálatát, hogy a Bizottság fellépéséhez szükséges konkrét tényszerű és érdemi feltételek – beleértve az arányosság és a szubszidiaritás elvének való megfelelést, továbbá az alapvető jogokkal való összeegyeztethetőséget – ebben az esetben teljesülnének-e.
                  
               
                     (7)
                  
                  
                     A szervezői csoport megfelelő bizonyítékot szolgáltatott arra vonatkozóan, hogy a kezdeményezés megfelel az (EU) 2019/788 rendelet 5. cikkének (1) és (2) bekezdésében meghatározott követelményeknek, és az említett rendelet 5. cikke (3) bekezdésének első albekezdésével összhangban kijelölte a kapcsolattartó személyeket.
                  
               
                     (8)
                  
                  
                     A kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az Európai Unióról szóló szerződés 2. cikkében foglalt értékeivel és az Európai Unió Alapjogi Chartájában rögzített jogokkal.
                  
               
                     (9)
                  
                  
                     A „Green VAT – zöld héa a fenntartható és környezetbarát termékek és szolgáltatások ösztönzése érdekében” elnevezésű polgári kezdeményezést ezért nyilvántartásba kell venni.
                  
               
                     (10)
                  
                  
                     Az a következtetés, hogy a nyilvántartásba vételnek az (EU) 2019/788 rendelet 6. cikke (3) bekezdése szerinti feltételei teljesülnek, nem jelenti azt, hogy a Bizottság bármilyen módon megerősítené a kezdeményezés tartalmának ténybeli helytállóságát, ami a kezdeményezés szervezői csoportjának kizárólagos felelőssége. A kezdeményezés tartalma csak a szervezői csoport véleményét fejezi ki, és semmilyen módon nem tükrözi a Bizottság álláspontját,
                  
               ELFOGADTA EZT A HATÁROZATOT:
         
            1. cikk
            A „Green VAT – zöld héa a fenntartható és környezetbarát termékek és szolgáltatások ösztönzése érdekében” elnevezésű polgári kezdeményezés nyilvántartásba vételre kerül.
         
         
            2. cikk
            E határozat címzettjei a „Green VAT – zöld héa a fenntartható és környezetbarát termékek és szolgáltatások ösztönzése érdekében” elnevezésű javasolt polgári kezdeményezés szervezői, akiket kapcsolattartó személyként Nadine STÄDTNER és Karolina PROTAS képvisel.
         
         
            Kelt Strasbourgban, 2021. december 14-én.
            
               
                  a Bizottság részéről
               
               Věra JOUROVÁ
               
                  alelnök
               
            
         
         
            (1)  HL L 130., 2019.5.17., 55. o.